በስድስት ወራት ውስጥ ከቱሪዝም ዘርፍ ከ1ነጥብ 38 ቢሊዮን ዶላር በላይ ገቢ ተገኘ
 – በዘንድሮ የበጀት ዓመት አጋማሽ ከቱሪዝም ዘርፉ ከ1 ነጥብ 38 ቢሊዮን ዶላር በላይ ገቢ መገኘቱን የባህልና ቱሪዝም ሚኒስቴር አስታወቀ።በሚኒስቴሩ የሕዝብና ዓለም አቀፍ ግንኙነት ዳይሬክቶሬት ዳይሬክተር አቶ አወቀ ጤናው ለዋልታ እንደገለጹት ገቢው የተገኘው አገሪቱን ከጎበኙት 370ሺ 754 የውጭ ቱሪስቶች ነው።አገሪቱን የጎበኙት የቱሪስቶች ቁጥር ከባለፈው ዓመት ተመሳሳይ ወቅት ጋር ሲነጻጻር በ36 በመቶ ያደገ ሲሆን፤ ገቢውም ባለፈው አመት ተመሳሳይ ወቅት ከተገኘው ጋር ሲነጻጸር በከፍተኛ መጠን መጨመሩን አቶ አወቀ ተናግረዋል።የቱሪስት አማካይ ወጪና የቆይታ ጊዜ እንዲራዘም መደረጉና በዓለም አቀፍ ደረጃ በተዘጋጁ ኤግዚቢሽኖችና የንግድ ትርኢቶች ላይ የኢትዮጵያን የቱሪስት መስብ ቦታዎችን ለማስተዋወቅ የተሰሩ ሥራዎች ለገቢው መጨመር አስተዋፆ ማድረጋቸውን ተናግረዋል።ከ6ዓመት በፊት በተሠራው ጥናት መሠረት በአገሪቱ  የአንድ  የቱሪስት አማካኝ የቆይታ ጊዜ  6ቀናትና አማካይ የቀን  ወጪው 160 ዶላር እንደበር የጠቆሙት አቶ አወቀ በአዲሱ ጥናት  ግን የአንድ  የውጭ  ቱሪስት አማካይ የቆይታ  ጊዜ  ወደ 16 ቀን ፤አማካይ  የቀን ወጪው ደግሞ  ወደ 234 ዶላር ማደጉን ተናግረዋል ። እንደ አቶ አወቀ ገለጻ በግማሽ ዓመቱ ዋነኛ የቱሪስት አመንጪ በሆኑት  እንግሊዝ ፤ፈረንሳይ ፤ጃፓንና ብራዚል በተካሄዱ የንግድ ትርኢቶች ላይ ኢትዮጵያን የማስተዋወቅሥራ ተካሂዷል።በባህልና ቱሪዝም  ዘርፉ  የሠለጠነ የሰው ሃይልን  ለማፍራት ከፍተኛ ርብርብ እየተደረገ  መሆኑን  የጠቀሱት አቶ አወቀ  በአገሪቱ  በሚገኙ  90 የቴክኒክና ሙያ ትምህርት  ተቋማት በ62  የባህልናቱሪዝም  የሙያ አይነቶች ሥልጠና እየተሠጠ ነው ብለዋል ።  የአገር ውስጥ የቱሪስት አስጎብኚ ድርጅቶች  በተገቢው ዕውቀትና ክህሎት መሥራታቸውን እንደሚፈተሽ የጠቆሙት አቶ  አወቀ  በግማሽ ዓመቱ የ324  አስጎብኚ ድርጅቶችን ብቃትን ለማረጋገጥ ታቅዶ  የ300 ድርጅቶችን በመስፈርቱ  መሠረት ማረጋገጥ መቻሉን ገልጸዋል ።